Document ID: 32013D0427

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Αυγούστου 2013
σχετικά με τη χορήγηση χρηματοδοτικής συνδρομής από την Ένωση για το σχέδιο επείγοντος εμβολιασμού κατά της κλασικής πανώλης των χοίρων στη Λετονία και τη Λευκορωσία, και για την εφαρμογή μέτρων επιτήρησης στη Λετονία, τη Λιθουανία και τη Λευκορωσία, στο πλαίσιο των έκτακτων μέτρων που ελήφθησαν για την καταπολέμηση της εν λόγω ασθένειας
[κοινοποιηθείσα υπό τον αριθμό C(2013) 4980]
(Το κείμενο στη λετονική και στη λιθουανική γλώσσα είναι το μόνο αυθεντικό)
(2013/427/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφοι 3 και 6 και το άρθρο 8,
Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (2), και ιδίως το άρθρο 84,
Εκτιμώντας τα ακόλουθα:
(1)
Επειδή το σχέδιο που εγκρίθηκε με την εκτελεστική απόφαση 2013/90/ΕΕ της Επιτροπής (3) αποτελεί ένα επαρκώς αναλυτικό πλαίσιο κατά την έννοια του άρθρου 94 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (4), η παρούσα απόφαση αποτελεί απόφαση χρηματοδότησης για τις δαπάνες που προβλέπονται στο πρόγραμμα εργασίας για τις επιδοτήσεις.
(2)
Η κλασική πανώλη των χοίρων είναι μια λοιμώδης ιογενής νόσος των χοίρων και αγριόχοιρων που δημιουργεί προβλήματα στις ενδοενωσιακές συναλλαγές και στις εξαγωγές προς τρίτες χώρες.
(3)
Στην περίπτωση εμφάνισης κρουσμάτων της κλασικής πανώλης των χοίρων, υπάρχει κίνδυνος διάδοσης του σχετικού νοσογόνου παράγοντα σε άλλες εκμεταλλεύσεις εκτροφής χοίρων εντός του συγκεκριμένου κράτους μέλους, αλλά επίσης και σε άλλα κράτη μέλη και σε τρίτες χώρες μέσω του εμπορίου ζώντων χοίρων, των προϊόντων, του σπέρματος, των ωαρίων και των εμβρύων τους.
(4)
Η οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλης των χοίρων (5), θεσπίζει τα μέτρα που πρέπει να εφαρμόζονται στην περίπτωση εμφάνισης κρουσμάτων, έτσι ώστε να προλαμβάνεται η περαιτέρω εξάπλωση του ιού.
(5)
Σε περίπτωση επιβεβαίωσης της παρουσίας του ιού της κλασικής πανώλης των χοίρων σε αγριόχοιρους και όταν τα διαθέσιμα επιδημιολογικά δεδομένα δείχνουν ότι υπάρχει κίνδυνος να επεκταθεί, το πλέον αποτελεσματικό και αποδοτικό κτηνιατρικό μέτρο για να περιοριστεί η εξάπλωση της νόσου είναι ο από του στόματος εμβολιασμός των αγριόχοιρων στην περιοχή που βρίσκεται σε κίνδυνο.
(6)
Στις 20 Νοεμβρίου 2012, η Λετονία κοινοποίησε δύο πρωτογενή κρούσματα της κλασικής πανώλης των χοίρων σε αγριόχοιρους στις κομητείες Dagda και Zilupe, πολύ κοντά στα σύνορα με τη Λευκορωσία και τη Ρωσία.
(7)
Λόγω των εστιών αυτών, η Λετονία έθεσε σε εφαρμογή πρόγραμμα επιτήρησης της κλασικής πανώλης των χοίρων σε αγριόχοιρους και στη συνέχεια σε οικόσιτους χοίρους σε εκμεταλλεύσεις οικόσιτων ζώων στις περιοχές που περιβάλλουν τα πρωτογενή κρούσματα για να καθορίσει τη μολυσμένη περιοχή.
(8)
Με την εκτελεστική απόφαση 2013/90/ΕΕ εγκρίθηκε το σχέδιο που υπέβαλε η Λετονία για την εκρίζωση της κλασικής πανώλης των χοίρων και τον επείγοντα εμβολιασμό των αγριόχοιρων αμέσως μόλις το επιτρέψουν οι περιβαλλοντικές συνθήκες στις καθορισμένες περιοχές, σύμφωνα με το άρθρο 16 παράγραφος 1, καθώς και το τέταρτο εδάφιο του άρθρου 20 παράγραφος 2 της οδηγίας 2001/89/ΕΚ.
(9)
Σύμφωνα με τη νομοθεσία της Λετονίας, η εμφάνιση της κλασικής πανώλης των χοίρων θεωρείται περίπτωση έκτακτης ανάγκης και αφού έδωσε τη συγκατάθεσή του το Υπουργικό Συμβούλιο, επετράπη η κίνηση επείγουσας διαδικασίας για την αγορά των εμβολίων, χωρίς προκήρυξη ανοικτού διαγωνισμού για να εξασφαλιστεί η διαθεσιμότητα των εμβολίων για την εαρινή εκστρατεία του 2013.
(10)
Λόγω της γειτνίασης της μολυσμένης περιοχής με τη Λευκορωσία δεν μπορεί να αποκλειστεί το ενδεχόμενο μολυσμένοι αγριόχοιροι να διασχίσουν τα σύνορα μεταξύ Λετονίας και Λευκορωσίας, ενώ και η κοινοτική κτηνιατρική ομάδα έκτακτης ανάγκης, μετά την επιτόπια επίσκεψη τον Φεβρουάριο του 2013, συνέστησε την επέκταση της περιοχής εμβολιασμού σε ζώνη απομόνωσης 50 km, σε εδάφη της Λευκορωσίας κατά μήκος των συνόρων με τη Λετονία.
(11)
Προκειμένου να αξιολογηθεί η επιδημιολογική εξέλιξη της νόσου στους αγριόχοιρους και χοίρους σε εκμεταλλεύσεις οικόσιτων ζώων που βρίσκονται σε κίνδυνο, είναι σκόπιμο να θεσπιστούν επειγόντως εναρμονισμένες ενέργειες επιτήρησης και επιδημιολογικών ερευνών με βάση ορολογικές και ιολογικές εργαστηριακές δοκιμές για τον ιό της κλασσικής πανώλης των χοίρων σε οικόσιτους χοίρους και αγριόχοιρους σε ορισμένες περιοχές υψηλού κινδύνου, στον περιβάλλοντα χώρο της περιοχής που έχει μολυνθεί εντός της Λετονίας, της Λευκορωσίας καθώς και της Λιθουανίας.
(12)
Η Λετονία παρουσίασε το εκτιμώμενο κόστος του σχεδίου για τον επείγοντα εμβολιασμό κατά της κλασικής πανώλης των χοίρων των αγριόχοιρων αναφέροντας τον κατά προσέγγιση αριθμό δόσεων εμβολίου που χρειάζονται για το έδαφος της Λετονίας και την ουδέτερη ζώνη εμβολιασμού στη Λευκορωσία και το εκτιμώμενο κόστος διενέργειας αυτών των εμβολιασμών. Το εκτιμώμενο κόστος για τον επείγοντα εμβολιασμό ανέρχεται σε 221 800 ευρώ.
(13)
Κατά την πρώτη εβδομάδα του Απριλίου 2013, η Λετονία και η Λιθουανία υπέβαλαν αρχική εκτίμηση του κόστους που συνεπάγεται η υλοποίηση επιδημιολογικής έρευνας και μέτρων επιτήρησης της κλασικής πανώλης των χοίρων, στο πλαίσιο των άλλων έκτακτων μέτρων που ελήφθησαν για την καταπολέμηση της νόσου στην επικράτεια της Λετονίας, της Λιθουανίας και της Λευκορωσίας. Το εκτιμώμενο κόστος για τα μέτρα επιτήρησης ανέρχεται σε 227 000 ευρώ στη Λετονία και τη Λευκορωσία και 17 000 ευρώ στη Λιθουανία.
(14)
Η αναδρομική επιλεξιμότητα των δαπανών που πραγματοποίησαν, η Λετονία από την ημερομηνία κοινοποίησης των κρουσμάτων και η Λιθουανία και η Λευκορωσία από την ημερομηνία έναρξης των ενεργειών επιτήρησης, δικαιολογείται από το γεγονός ότι οι ενέργειες αυτές είναι ουσιώδεις για τον καθορισμό της ζώνης εμβολιασμού και την επιτυχή εξάλειψη της νόσου.
(15)
Το άρθρο 3 παράγραφος 6 της απόφασης 2009/470/ΕΚ προβλέπει ότι η χρηματοδοτική συνεισφορά από την Ένωση πρέπει να ανέρχεται στο 100 % του κόστους προμήθειας των εμβολίων και στο 50 % των δαπανών που πραγματοποιήθηκαν για τη διενέργεια του εμβολιασμού. Ωστόσο, δεδομένης της ανάγκης να αποφευχθεί υπερβολική επιβάρυνση του προϋπολογισμού της Ένωσης, πρέπει να καθοριστούν ανώτατα ποσά με τρόπο που να αντικατοπτρίζει την, εντός λογικού πλαισίου, πληρωμή του κόστους προμήθειας των εμβολίων, καθώς και τις δαπάνες διενέργειας του εμβολιασμού. Πληρωμή εντός λογικού πλαισίου είναι η πληρωμή για υλικό ή υπηρεσία σε τιμή ανάλογη με την τιμή αγοράς. Εν αναμονή της διενέργειας επιτόπιων ελέγχων από την Επιτροπή, είναι πλέον αναγκαίο να εγκριθεί ειδική οικονομική συνδρομή από την Ένωση στη Λετονία και να καθοριστεί το ποσό πληρωμής της πρώτης δόσης της χρηματοδοτικής συνδρομής της Ένωσης.
(16)
Σύμφωνα με τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (6), οι κτηνιατρικές δράσεις χρηματοδοτούνται από το Ευρωπαϊκό Γεωργικό Ταμείο Εγγυήσεων. Για σκοπούς δημοσιονομικού ελέγχου, εφαρμόζονται τα άρθρα 9, 36 και 37 του εν λόγω κανονισμού.
(17)
Η καταβολή της χρηματοδοτικής συνδρομής υπόκειται στον όρο ότι οι προβλεπόμενες μελέτες έχουν όντως εκπονηθεί και ότι οι αρχές παρέχουν όλα τα αναγκαία στοιχεία στην Επιτροπή.
(18)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Στο πλαίσιο των έκτακτων μέτρων που ελήφθησαν για την καταπολέμηση της κλασικής πανώλης των χοίρων το 2013, η Λετονία δικαιούται ειδική συνεισφορά από την Ένωση για το σχέδιο επείγοντος εμβολιασμού για την καταπολέμηση της κλασικής πανώλης των χοίρων στους αγριόχοιρους, που πρόκειται να πραγματοποιηθεί στη Λετονία και στη Λευκορωσία, και η οποία ανέρχεται:
α)
στο 100 % του κόστους (χωρίς ΦΠΑ) προμήθειας του εμβολίου·
β)
στο 50 % του κόστους μισθών και αμοιβών του προσωπικού που πραγματοποιεί τον εν λόγω εμβολιασμό στη Λετονία, και το 50 % του κόστους (χωρίς Φ.Π.Α.) των δαπανών που συνδέονται άμεσα με τη διενέργεια του εν λόγω εμβολιασμού στη Λετονία.
2. Τα μέγιστα ποσά των δαπανών που επιστρέφονται στη Λετονία για το κόστος που αναφέρεται στην παράγραφο 1 δεν υπερβαίνουν κατά μέσο όρο τα ακόλουθα ποσά:
α)
για την αγορά εμβολίων, 0,91 ευρώ κατά μέσο όρο ανά δόση·
β)
για τον εμβολιασμό, 0,18 ευρώ κατά μέσο όρο ανά δόση εμβολίου που διανέμεται στη Λετονία·
γ)
130 800 ευρώ για τις δαπάνες εμβολιασμού στη Λετονία·
δ)
91 000 ευρώ για τις δαπάνες εμβολιασμού στη Λευκορωσία.
Άρθρο 2
1. Στο πλαίσιο των έκτακτων μέτρων που ελήφθησαν για την καταπολέμηση της κλασικής πανώλης των χοίρων, η Λετονία και η Λιθουανία έχουν το δικαίωμα να λάβουν χρηματοδοτική συνδρομή από την Ένωση για το κόστος των εργαστηριακών δοκιμών για τα μέτρα ορολογικής και ιολογικής επιτήρησης σε οικόσιτους και άγριους χοίρους που διενεργήθηκαν στη Λιθουανία και στη Λευκορωσία από την 1η Απριλίου 2013, και στη Λετονία από τις 20 Νοεμβρίου 2012.
2. Η χρηματοδοτική συνδρομή της Ένωσης ανέρχεται στο 50 % των δαπανών που επιβαρύνουν τη Λετονία και τη Λιθουανία για τις ενέργειες που αναφέρονται στην παράγραφο 1, και δεν υπερβαίνει το ποσό των:
i)
227 000 ευρώ για τη Λετονία·
ii)
17 000 ευρώ για τη Λιθουανία·
3. Το ανώτατο ποσό των δαπανών που πρέπει να επιστραφεί στη Λετονία και στη Λιθουανία για τις ενέργειες που αναφέρονται στην παράγραφο 1 δεν υπερβαίνει κατά μέσον όρο:
i)
0,5 ευρώ ανά οικόσιτο χοίρο που περιλήφθηκε στο δείγμα·
ii)
5 ευρώ ανά αγριόχοιρο που περιλήφθηκε στο δείγμα·
iii)
2 ευρώ ανά δοκιμή ELISA·
iv)
10 ευρώ ανά δοκιμή PCR·
v)
10 ευρώ ανά ιολογική δοκιμή.
Άρθρο 3
Με την επιφύλαξη των αποτελεσμάτων των ενδεχόμενων επιτόπιων ελέγχων που διενεργήθηκαν σύμφωνα με το άρθρο 11 παράγραφος 1 της απόφασης 2009/470/ΕΚ, η πρώτη δόση πληρωμής καταβάλλεται ως εξής:
α)
έως 224 300 ευρώ·
β)
ως μέρος της ειδικής χρηματοδοτικής συνδρομής από την Ένωση που προβλέπεται στα άρθρα 1 και 2.
Η εν λόγω πληρωμή πραγματοποιείται βάσει επίσημης αίτησης επιστροφής που υπέβαλε η Λετονία.
Άρθρο 4
Οι επιλέξιμες δαπάνες για χρηματοδοτική συνδρομή από την Ένωση για τα μέτρα που αναφέρονται στα άρθρα 1 έως 2 περιορίζονται στις δαπάνες που πραγματοποιούνται από τα κράτη μέλη για τα μέτρα που αναφέρονται στα σημεία 1 έως 4.
1)
Δειγματοληψία:
α)
προσωπικό, ανεξάρτητα από το εργασιακό καθεστώς του, που απασχολείται ειδικά, πλήρως ή εν μέρει, για τη διενέργεια του εμβολιασμού· οι δαπάνες περιορίζονται στους πραγματικούς μισθούς μαζί με τις ασφαλιστικές εισφορές και τις λοιπές νόμιμες δαπάνες που εντάσσονται στις αποδοχές· και
β)
γενικά έξοδα που ανέρχονται στο 7 % του συνόλου των δαπανών που αναφέρονται στο στοιχείο α).
2)
Εργαστηριακές δοκιμές:
α)
αγορά κιτ δοκιμών, αντιδραστηρίων και όλων των αναλώσιμων που είναι προσδιορίσιμα και χρησιμοποιούνται ειδικά για τη διενέργεια της εργαστηριακής δοκιμής·
β)
προσωπικό, ανεξάρτητα από το εργασιακό καθεστώς του, που απασχολείται ειδικά, πλήρως ή εν μέρει, για τη διενέργεια των δοκιμών στις εγκαταστάσεις του εργαστηρίου· οι δαπάνες περιορίζονται στους πραγματικούς μισθούς μαζί με τις ασφαλιστικές εισφορές και τις λοιπές νόμιμες δαπάνες που περιλαμβάνονται στις αποδοχές· και
γ)
γενικά έξοδα ανερχόμενα στο 7 % του αθροίσματος των δαπανών που αναφέρονται στα στοιχεία α) και β).
3)
Αγορά και αποθήκευση εμβολίων και/ή εμβολίων και δολωμάτων για άγρια ζώα.
4)
Διανομή εμβολίων και δολωμάτων για άγρια ζώα:
α)
προσωπικό, ανεξάρτητα από το εργασιακό καθεστώς του, που απασχολείται ειδικά, πλήρως ή εν μέρει, για τη διανομή των δολωμάτων εμβολίου· οι δαπάνες περιορίζονται στους πραγματικούς μισθούς του μαζί με τις ασφαλιστικές εισφορές και τις λοιπές νόμιμες δαπάνες που εντάσσονται στις αποδοχές·
β)
γενικά έξοδα που ανέρχονται στο 7 % του συνόλου των δαπανών που αναφέρονται στο στοιχείο α).
Άρθρο 5
1. Η χρηματοδοτική συνδρομή της Κοινότητας που προβλέπεται στα άρθρα 1 και 2 καταβάλλεται με βάση τα ακόλουθα:
α)
τελική τεχνική έκθεση, σύμφωνα με το παράρτημα I, σχετικά με την τεχνική εκτέλεση του επείγοντος εμβολιασμού, συμπεριλαμβανομένων των αποτελεσμάτων που επιτεύχθηκαν κατά την περίοδο από την 1η Απριλίου 2013 έως την 31η Δεκεμβρίου 2013·
β)
τελική τεχνική έκθεση, σύμφωνα με τις διατάξεις του παραρτήματος II σχετικά με την τεχνική εκτέλεση των μέτρων επιτήρησης συμπεριλαμβανομένων των αποτελεσμάτων που επιτεύχθηκαν κατά την περίοδο από τις 20 Νοεμβρίου 2012, στη Λετονία, και από την 1η Απριλίου 2013, στη Λιθουανία, έως την 31η Δεκεμβρίου 2013·
γ)
τελική οικονομική έκθεση σε ηλεκτρονική μορφή σύμφωνα με το παράρτημα III, σχετικά με τις δαπάνες που πραγματοποιήθηκαν από τη Λετονία κατά την περίοδο από τις 20 Νοεμβρίου 2012 έως τις 31 Δεκεμβρίου 2013 και από τη Λιθουανία κατά τη διάρκεια της περιόδου από την 1η Απριλίου 2013 έως την 31η Δεκεμβρίου 2013·
δ)
τα αποτελέσματα των ενδεχόμενων επιτόπιων ελέγχων που διενεργήθηκαν σύμφωνα με το άρθρο 11 παράγραφος 1 της απόφασης 2009/470/ΕΚ.
Τα έγγραφα που αναφέρονται στα στοιχεία α) έως γ) πρέπει να διατίθενται για τους επιτόπιους ελέγχους που αναφέρονται στο στοιχείο δ) που διενεργούνται από την Επιτροπή.
2. Η τελική τεχνική έκθεση και η τελική οικονομική έκθεση που αναφέρονται στην παράγραφο 1 στοιχεία α) έως γ) πρέπει να υποβληθούν το αργότερο έως την 1η Απριλίου 2014. Εάν δεν τηρηθεί η προθεσμία αυτή, εκτός εάν συντρέχουν δεόντως αιτιολογημένες περιστάσεις για την καθυστέρηση, η ειδική χρηματοδοτική συνεισφορά της Ένωσης μειώνεται κατά 25 % για κάθε ημερολογιακό μήνα καθυστέρησης.
Άρθρο 6
Η παρούσα απόφαση απευθύνεται στη Δημοκρατία της Λετονίας και στη Δημοκρατία της Λιθουανίας.
Βρυξέλλες, 2 Αυγούστου 2013.

Labels: 19
5
0
6
18